b'\n_START_ARTICLE_\nOddelek za umetnostno zgodovino, Filozofska fakulteta v Ljubljani\n_START_PARAGRAPH_\nOddelek za umetnostno zgodovino deluje na Filozofski fakulteti Univerze v Ljubljani. Umetnostna zgodovina je humanisti\xc4\x8dna veda, ki govori o spomenikih likovne umetnosti, o tem, s kak\xc5\xa1nimi zunanjimi oblikami so bili izra\xc5\xbeeni, s kak\xc5\xa1nimi vsebinami so bili zaznamovani in v kak\xc5\xa1nem okolju so nastali. Ker je umetnostna zgodovina v svojem bistvu zgodovina idej, ki so dobile likovno podobo, se umetnostna zgodovina tesno povezuje z drugimi humanisti\xc4\x8dnimi vedami, zlasti z zgodovino, arheologijo, filozofijo, literarno zgodovino, sociologijo.\n_START_SECTION_\nZgodovina\n_START_PARAGRAPH_\n\xc5\xa0tudij umetnostne zgodovine na Filozofski fakulteti je bil na\xc4\x8drtovan \xc5\xbee v za\xc4\x8detku priprav na ustanovitev univerze, ob koncu prve svetovne vojne, leta 1919. Vzpostavitev \xc5\xa1tudija je bila zaupana doktorju umetnostne zgodovine, Izidorju Cankarju, ki je bil tedaj eden najvidnej\xc5\xa1ih slovenskih izobra\xc5\xbeencev in odli\xc4\x8den organizator._NEWLINE_Predavanja so se za\xc4\x8dela leta 1920, sami seminarji so bili na za\xc4\x8detku slabo obiskani, med bolj obiskanimi so bila predavanja. Ve\xc4\x8d podatkov o samem poteku umetnostnozgodovinskega seminarja lahko najdemo v kroniki, ki sta jo Izidor Cankar za njim pa France Stel\xc3\xa9 pisala od \xc5\xa1tudijskega leta 1922/1923 naprej._NEWLINE_V \xc4\x8dasu druge svetovne vojne se je vpis na predavanja bistveno pove\xc4\x8dal, kajti vpisalo se je kar 15 slu\xc5\xa1ateljev, vendar je bilo delo zaradi vojnih razmer ote\xc5\xbeeno._NEWLINE_Po vojni se je vpis drasti\xc4\x8dno pove\xc4\x8dal, seminar je imel nenadoma 50 slu\xc5\xa1ateljev. Seminaristi so potovali po Sloveniji in Jugoslaviji, stekle so celo delovne akcije, kot na primer \xc4\x8di\xc5\xa1\xc4\x8denje mo\xc4\x8dno po\xc5\xa1kodovane cerkve v Kostanjevici._NEWLINE_Stele se je leta 1957 upokojil in vodstvo seminarja prepustil Stanetu Miku\xc5\xbeu, temu pa sledila prva ve\xc4\x8dja raz\xc5\xa1iritev oddelka._NEWLINE_V naslednjih desetletjih se je \xc5\xa1tudij razvijal v okviru dveh sklopov, to je bila ob\xc4\x8da umetnostna zgodovina ter slovenska in jugoslovanska umetnostna zgodovina._NEWLINE_Leta 1993 se je oddelek selil na ju\xc5\xbeni trakt Filozofske fakultete._NEWLINE_Oddelek je mo\xc4\x8dno povezan tudi s Slovenskim umetnostnozgodovinskim dru\xc5\xa1tvom, ki izdaja Zbornik za umetnostno zgodovino, kar prina\xc5\xa1a dodatne mo\xc5\xbenosti podiplomskim \xc5\xa1tudentom in doktorandom ter jim olaj\xc5\xa1a prihod do prvih znanstvenih objav._NEWLINE_Sam program se je pri\xc4\x8del prenavljati \xc5\xbee v devetdesetih letih, kar je za \xc5\xa1tudente pomenilo, da so imeli ve\xc4\x8dji izbor seminarjev in ve\xc4\x8dje \xc5\xa1tevilo pisnih izdelkov. Zadnji sklop sprememb pa je povezan z bolonjsko reformo, s shemo 3+2 in semestrskimi sklopi predavanj. Prenovljeni programi so se pri\xc4\x8deli izvajati v letu 2008/2009. Tako kot na ob\xc4\x8di se je na " doma\xc4\x8di " katedri snov razdelila med dva predavatelja, v za\xc4\x8detku 70. letih je srednjeve\xc5\xa1ki del prevzel Janez H\xc3\xb6fler. Predavanja iz muzeologije in konservatorstva je na oddelku vpeljal Franjo Ba\xc5\xa1, po njegovi smrti pa Sergej Vri\xc5\xa1er, sodelovali pa so \xc5\xa1e Janez Miku\xc5\xbe, Mirko \xc5\xa0ubic in Milan \xc5\xbdeleznik, Mirko Kambi\xc4\x8d pa je za\xc4\x8del predavati zgodovino fotografije.\n_START_SECTION_\nDodiplomski \xc5\xa1tudij\n_START_PARAGRAPH_\nStari \xc5\xa1tudijski programi:_NEWLINE_Dvopredmetno-pedago\xc5\xa1ka smer Oddelek za umetnostno zgodovino je pred sprejetjem bolonjskega sistema izvajal dvopredmetni-pedago\xc5\xa1ki \xc5\xa1tudij. \xc5\xa0tudijski program je omogo\xc4\x8dal \xc5\xa1tudij umetnostne zgodovine v povezavi z drugimi \xc5\xa1tudijskimi smermi Filozofske fakultete. Smer je bila tudi pedago\xc5\xa1ka, kar pomeni, da se je lahko diplomant/ka zaposlil v izobra\xc5\xbeevalnih ustanovah._NEWLINE_Novi \xc5\xa1tudijski programi:_NEWLINE_Oddelek za umetnostno zgodovino je postopoma uvajal nove bolonjske \xc5\xa1tudijske programe. Splo\xc5\xa1ni proces prenove \xc5\xa1tudijskih programov v skladu s smernicami t. i. bolonjskega procesa, razvoj umetnostnozgodovinske stroke in sodobna na\xc4\x8dela pedagogike, so posodobili \xc5\xa1tudijski program Umetnostne zgodovine._NEWLINE_Prvostopenjski univerzitetni \xc5\xa1tudijski program Umetnostna zgodovina-enopredmetna V \xc5\xa1tudijskem letu 2008/2009 so pri\xc4\x8deli s tri letnim prvostopenjskim dodiplomskim programom Umetnostna zgodovina. \xc5\xa0tudijski program ne vsebuje posameznih smeri oz. modulov, prina\xc5\xa1a pa \xc5\xa1tevilne novosti. Po uspe\xc5\xa1no opravljenih \xc5\xa1tudijskih obveznostih pridobi diplomantka oz. diplomant \xc5\xa1tudijskega programa strokovni naslov diplomirana umetnostna zgodovinarka (UN) oz. diplomirani umetnostni zgodovinar (UN). Diplomant/ka je z osvojenim znanjem usposobljen za opravljanje specifi\xc4\x8dnih nalog v muzejih, galerijah in podobnih kulturnih ustanovah ter zavodih za varstvo kulturne dedi\xc5\xa1\xc4\x8dine, pridobi pa tudi splo\xc5\xa1ne kompetence._NEWLINE_Dvodisciplinarni univerzitetni \xc5\xa1tudijski program prve stopnje Dvodisciplinarni \xc5\xa1tudijski program prve stopnje Umetnostna zgodovina Filozofske fakultete Univerze v Ljubljani je triletni univerzitetni \xc5\xa1tudijski program. \xc5\xa0tudijski program ne vsebuje posameznih smeri oz. modulov. Dvodisciplinarni \xc5\xa1tudij tako omogo\xc4\x8da pedago\xc5\xa1ko kot nepedago\xc5\xa1ko nadaljevanje \xc5\xa1tudija na drugi stopnji, ima ustreznej\xc5\xa1o vsebinsko strukturo programa in prina\xc5\xa1a \xc5\xa1tevilne novosti. Po uspe\xc5\xa1no opravljenih \xc5\xa1tudijskih obveznostih pridobi diplomantka oz. diplomant \xc5\xa1tudijskega programa strokovni naslov diplomirana umetnostna zgodovinarka (UN)oz. diplomirani umetnostni zgodovinar (UN), pri \xc4\x8demer je polni naslov odvisen od vsakokratnega individualnega izbora druge \xc5\xa1tudijske discipline (predlog kraj\xc5\xa1ave dipl. um. zg.). Diplomant/ke pridobijo znanja in usposobljenosti iz dveh disciplin, katerih cilj je, da se jih usposobi za nove kompetence na podlagi razumevanja in povezovanja razli\xc4\x8dnih vidikov predmetno specifi\xc4\x8dnega znanja. Oddelek za umetnostno zgodovino ga bo predvidoma razpisal v \xc5\xa1tudijskem letu 2009/2010.\n_START_SECTION_\nPodiplomski \xc5\xa1tudij\n_START_PARAGRAPH_\nDrugostopenjski magistrski \xc5\xa1tudijski program Umetnostna zgodovina \xc5\xa0tudijski program druge stopnje Umetnostna zgodovina \xe2\x80\x93 enopredmetna Filozofske fakultete Univerze v Ljubljani je dvoletni magistrski \xc5\xa1tudijski program. \xc5\xa0tudijski program ne vsebuje posameznih smeri oz. modulov. Po uspe\xc5\xa1no opravljenih \xc5\xa1tudijskih obveznostih pridobi diplomantka oz. diplomant \xc5\xa1tudijskega programa strokovni naslov magistra umetnostne zgodovine oz. magister umetnostne zgodovine. Magistra/ter je usposobljen za raziskovanje problemov, za samostojno delo v muzejskih in\xc5\xa1titucijah, likovnih galerijah ter drugih kulturnih ustanovah. Razvija ve\xc5\xa1\xc4\x8dine, ki so potrebne za samostojno znanstvenoraziskovalno delo ter pridobi splo\xc5\xa1ne kompetence.\n_START_SECTION_\nDoktorski \xc5\xa1tudij\n_START_PARAGRAPH_\nDoktorski \xc5\xa1tudij s podro\xc4\x8dja umetnostne zgodovine se izvaja v okviru \xc5\xa1tudijskega programa Humanistika in dru\xc5\xbeboslovje.\n_START_SECTION_\nKnji\xc5\xbenica\n_START_PARAGRAPH_\nZaradi redkosti in dragocenosti gradiva oddel\xc4\x8dna knji\xc5\xbenica deluje kot \xc4\x8ditalnica in hrani pribli\xc5\xbeno 30.000 enot. Pristop do gradiva je prost. Za obiskovalce je knji\xc5\xbenica med \xc5\xa1tudijskim letom odprta od ponedeljka do \xc4\x8detrtka od 9h-18h, v petek pa od 9h-14h. Knji\xc5\xbenica je od leta 1996 vklju\xc4\x8dena v sistem COBISS/OPAC in je osrednja slovenska knji\xc5\xbenica za umetnostno zgodovino ter skrbi za bibliografijo raziskovalcev za potrebe Agencije za raziskovalno dejavnost RS.\n_START_SECTION_\nSlovensko umetnostnozgodovinsko dru\xc5\xa1tvo\n_START_PARAGRAPH_\nSlovensko umetnostnozgodovinsko dru\xc5\xa1tvo (SUZD) je prostovoljno, samostojno in nepridobitno stanovsko zdru\xc5\xbeenje umetnostnih zgodovinarjev in drugih v stroki aktivnih delavcev ter deluje v javnem interesu. Zdru\xc5\xbeujejo ga skupni interesi pri preu\xc4\x8devanju, poglabljanju, utrjevanju in pospe\xc5\xa1evanju umevanja slovenske in svetovne umetnostne zgodovine ter varovanja kulturne dedi\xc5\xa1\xc4\x8dine. Dru\xc5\xa1tvo deluje \xc5\xbee od leta 1921, pobudo za ustanovitev dru\xc5\xa1tva je dal Izidor Cankar, eden od utemeljiteljev slovenske umetnostnozgodovinske stroke. Od leta 1999 bienalno podeljujejo nagrade, priznanja in \xc4\x8dastna priznanja Izidorja Cankarja. SUZD je tudi \xc4\x8dlan mednarodnega strokovnega zdru\xc5\xbeenja umetnostno zgodovinskih dru\xc5\xa1tev CIHA. Dru\xc5\xa1tvo ima sede\xc5\xbe na Filozofski fakulteti.\n_START_SECTION_\nDru\xc5\xa1tvo \xc5\xa1tudentov umetnostne zgodovine Kunsthisterik\n_START_PARAGRAPH_\nDru\xc5\xa1tvo \xc5\xa1tudentov umetnostne zgodovine Kunsthisterik je bilo ustanovljeno na ob\xc4\x8dnem zboru 09.01.2004, na pobudo \xc5\xa1tudentov umetnostne zgodovine z namenom zdru\xc5\xbeevanja vseh \xc5\xa1tudentov na Oddelku za umetnostno zgodovino. Organi dru\xc5\xa1tva so bili izvoljeni na izrednem ob\xc4\x8dnem zboru 17.03.2004. V \xc4\x8dasu od ustanovitve je svojo dejavnost raz\xc5\xa1irilo na razli\xc4\x8dna podro\xc4\x8dja ob\xc5\xa1tudijskih dejavnosti in s tem postalo sestavni del \xc5\xbeivljenja na oddelku. V preteklosti so pri snovanju idej in izpeljavi pomembnih projektov tako sodelovali: Vesna Kamin, David Ko\xc5\xbeuh, Franci Lazarini, Mateja Mau\xc4\x8dec, Donovan Pavlinec, Katarina \xc5\xa0mid, Petra \xc5\xa0u\xc5\xa1ter\xc5\xa1i\xc4\x8d in Asta Vre\xc4\x8dko._NEWLINE_Artfiks je revija, ki je nastala pod okriljem dru\xc5\xa1tva \xc5\xa1tudentov umetnostne zgodovine Kunsthisterik. Ideja o reviji ni nova, vendar je tokratni poskus prvi, ki se je tudi realiziral v obliki pdf revije, ki je na voljo za prosti prenos na osebne ra\xc4\x8dunalnike, pametne telefone ipd.'